รัฐมนตรีช่วยว่าการกระทรวงเกษตรและสหกรณ์ลงพื้นที่เจรจาปัญหาผลกระทบจากเขื่อนราษีไศล และเขื่อนหัวนา ย้ำให้ความเป็นธรรมกับทุกฝ่าย พร้อมน้อมนำเกษตรทฤษฎีใหม่ตามศาสตร์พระราชามาเยียวยามุ่งสู่การพัฒนาอาชีพอย่างยั่งยืน
นายวิวัฒน์ ศัลยกำธร รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานการประชุมติดตามการแก้ไขปัญหาผลกระทบจากเขื่อนราษีไศล และเขื่อนหัวนา ณ ศูนย์เรียนรู้เศรษฐกิจพอเพียงชุมชนเครือข่ายทามมูน บ้านผึ้ง ตำบลหนองแค อำเภอราษีไศล จังหวัดศรีสะเกษ ว่า จากที่มีกลุ่มเกษตรกรของจังหวัดศรีสะเกษได้รับผลกระทบจากการสร้างเขื่อนราษีไศล และเขื่อนหัวนานั้นกระทรวงเกษตรและสหกรณ์ได้มีการติดตามแก้ไขปัญหามาอย่างต่อเนื่อง โดยได้มีการประชุมหารือแนวทางการแก้ไขปัญหาใน 3 ประเด็นหลัก คือ การศึกษาผลกระทบเกี่ยวกับข้อเท็จจริงการสูญเสียรายได้จากการใช้ประโยชน์ป่าบุ่งป่าทาม เพื่อเป็นแนวทางในการป้องกันและแก้ไขปัญหาผลกระทบจากการสร้างเขื่อนราษีไศล โดยได้ให้คณะทำงานจัดทำร่างขอบเขตงานจ้างที่ปรึกษา(TOR) ดำเนินการศึกษาข้อเท็จจริง โดยจะเร่งรัดติดตามการดำเนินการของคณะศึกษา ซึ่งจะมีการลงนามสัญญาจ้างในเดือนมีนาคม 2562 นี้         ขณะที่การแก้ไขปัญหาค่าชดเชยผู้ได้รับผลประทบจากเขื่อนราษีไศล แบ่งเป็น 2 ส่วน คือ ส่วนที่ 1 กรณีที่ดินที่มีการทับซ้อน และส่วนที่ 2 กรณี 22 แปลงที่ยังไม่ยอมรับค่าชดเชยและผ่านการเข้าอุทธรณ์แล้ว โดยในส่วนกรณีที่มีการทับซ้อนกับแปลงที่ดิน ได้ดำเนินการจ่ายไปแล้ว 1,042 แปลง ส่วนกรณี 22 แปลงที่ยังไม่ยอมรับค่าชดเชยและผ่านการเข้าอุทธรณ์แล้วนั้นอยู่ในระหว่างรอเสนอ ครม. พิจารณา 21 แปลง จำนวน 20 ราย เป็นเงินประมาณ 6 ล้านบาท (6,460,672 บาท) และรอเสนอคณะกรรมการชุดใหญ่พิจารณา 1 แปลง จำนวน 1 ราย (วงเงิน 18,288 บาท)ทั้งนี้ ในการดำเนินงานจะให้ความเป็นธรรมกับทุกฝ่าย และจะเร่งรัดติดตามการดำเนินการให้เร็วที่สุด         นอกจากนี้จะมุ่งการดำเนินโครงการที่น้อมนำแนวทางเกษตรทฤษฎีใหม่ตามศาสตร์พระราชาที่มุ่งสู่การพัฒนาอย่างยั่งยืน เพื่อให้ความช่วยเหลือแก่เกษตรกรผู้ได้รับผลกระทบ โดยเน้นเพื่อให้เกษตรกรในพื้นที่ริมแม่น้ำมูลมีความมั่นคงในการประกอบอาชีพเกษตรกรรม ตามแนวทางของศาสตร์พระราชาและปรัชญาเศรษฐกิจพอเพียงในรูปแบบการพัฒนา “โคก หนอง นา โมเดล”